bluuebunny/crossref_metadata_2025 huggingface dataset:
Μηχανικός αερισμός ασθενών με σύνδρομο οξείας αναπνευστικής δυσχέρειας με την τεχνική του ταλαντωτή υψηλής συχνότητας σε συνδυασμό με ενδοτραχειακή εμφύσηση αερίων
Authors: Βρεττού Χαρίκλεια
Published: September 2021

Ο μηχανικός αερισμός με συνδυασμό ταλαντωτή υψηλής συχνότητας και ενδοτραχειακής εμφύσησης αερίων (HFO-TGI) βελτιώνει την ανταλλαγή των αερίων και την μηχανική του αερισμού σε ασθενείς με σύνδρομο οξείας αναπνευστικής δυσχέρειας (ARDS). Έχει επίσης βρεθεί ότι η διαλείπουσα εφαρμογή συνεδριών HFO-TGI σε ασθενείς με ARDS σχετίζεται και με βελτίωση της επιβίωσης. Σκοπός της παρούσας διδακτορικής έρευνας είναι η μελέτη της της επίδρασης του HFO-TGI στην φλεγμονώδη απάντηση του πνεύμονα, στην εξέλιξη του πνευμονικού οιδήματος, και η εκτίμηση της ασφάλειας και της αποτελεσματικότητας του HFO-TGI σε ασθενείς με ARDS και κρανιοεγκεφαλική κάκωση (ΚΕΚ).Στα πλαίσια αυτής της διδακτορικής έρευνας διενεργήθηκαν τρεις κλινικές δοκιμές. Στην πρώτη διπλή τυχαιοποιημένη παρεμβατική μελέτη βρήκαμε ότι ασθενείς που έλαβαν συνεδρίες HFO-TGI εμφάνισαν αύξηση των δεικτών φλεγμονής στο βρογχοκυψελιδικό έκπλυμα έναντι ασθενών που αερίστηκαν αποκλειστικά με συμβατικό μηχανικό αερισμό. Στην δεύτερη, τυχαιοποιημένη διασταυρούμενη κλινική μελέτη διαπιστώσαμε ότι το HFO-TGI προκαλεί μείωση του δείκτη εξωπνευμονικού ύδατος, η οποία σχετίζεται με τη βελτίωση της οξυγόνωσης σε ασθενείς με ARDS. Τέλος σε παρεμβατική φυσιολογική μελέτη δείξαμε ότι το HFO-TGI όταν εφαρμόζεται σε ασθενείς με ΚΕΚ και ARDS επιδρά ευνοϊκά στην ανταλλαγή των αερίων και στη μηχανική του αερισμού χωρίς δυσμενείς επιπτώσεις στις αιμοδυναμικές παραμέτρους και ιδιαίτερα στην ενδοκράνιο πίεση και στην πίεση εγκεφαλικής άδρευσης.
Χαρτογράφηση της μικροαρχιτεκτονικής των οστών με τη μεθοδολογία της υλικογραφίας
Authors: Καραντζούλης Βασίλειος
Published: September 2021

Στόχος: Η ανάπτυξη μιας απλοποιημένης τεχνικής για τη μελέτη της οστικής μικροαρχιτεκτονικής σε μη αφαλατωμένα δείγματα μεγάλης κλίμακας (οστική ιστομορφομετρία). Οι έως τώρα καθιερωμένες τεχνικές, όπως μη αφαλατωμένες λεπτοτομές, υπέρλεπτη λείανση, επιφανειακή χρώση λειασμένων δοκιμίων, microCΤ, ηλεκτρονιακή μικροσκόπηση, είναι κατά κανόνα δαπανηρές, χρονοβόρες, θέτουν υψηλές απαιτήσεις σε εξοπλισμό, αναλώσιμα, μέτρα εργαστηριακής ασφάλειας και εξειδίκευση προσωπικού.Μέθοδος: Η τεχνική στηρίζεται στις αρχές της υλικογραφίας, ωστόσο η πρωτοπορία της έγκειται στην επιλογή εύχρηστου και χαμηλού κόστους εξοπλισμού και αναλώσιμων σε όλα τα στάδια της επεξεργασίας (κοπή, απολίπανση, εγκιβωτισμός, λείανση, χρώση, ψηφιοποίηση). Στην παρούσα διατριβή περιγράφονται διεξοδικά τα στάδια επεξεργασίας, καθώς και πλήθος τεχνικών λεπτομερειών για την επιτυχή πρακτική εφαρμογή τους: κοπή λεπτών παράλληλων τομών με τη βοήθεια ιδιοδιάταξης επί επιτραπέζιας πριονοκορδέλλας, καθαρισμός λίπους σε υποχλωρίδιο το νατρίου (χλωρίνη), εγκιβωτισμός σε εποξεική ρητίνη, λείανση με λειαντικά χαρτιά καρβίδιου του πυριτίδου, χρώση με τροποποιημένη τεχνική von Kossa, ψηφιοποίηση σε επιτραπέζιο σαρωτή. Στα πλαίσια μιας ολοκληρωμένης ερευνητικής πρότασης, αναπτύχθηκε το πρόσθετο Map_BoneMicrostructure ως λογισμικό ελεύθερου κώδικα για την πλατφόρμα ImageJ για την επεξεργασία των εικόνων και την εξαγωγή ποσοτικών μετρήσεων.Για την επικύρωση της μεθόδου, οχτώ οστικά δείγματα μελετήθηκαν με την καθιερωμένη τεχνική της microCT, και εν συνεχεία υπεβλήθησαν στην ταχεία υλικογραφική μέθοδο. Οι παράμετροι οστικής ιστομορφομετρίας BV/TV, Tb.Th., Tb.Sp., Tb.N. υπολογίστηκαν για κάθε δείγμα και με τις δύο μεθόδους, και εν συνεχεία υπεβλήθησαν στη στατιστική δοκιμασία του συντελεστή γραμμικής συσχέτισης Pearson. Η συσχέτιση ήταν στατιστικά σημαντική (p<0,005) και για τις τέσσερις παραμέτρους.Συζήτηση: Η προτεινόμενη τεχνική δεν εξαρτάται από μικροσκόπηση, μπορεί να εφαρμοστεί σε μεγάλα δείγματα, είναι σχετικά ταχεία, χρησιμοποιεί ασφαλή υλικά, και έχει ελάχιστες απαιτήσεις σε εργαστηριακό εξοπλισμό (περ. 1000€) και αναλώσιμα (περ. 5€ ανά διατομή). Ωστόσο, δεν επιτρέπει τη μελέτη κυτταρικών στοιχείων. Η μέθοδος επικυρώθηκε επιτυχώς συγκρινόμενη με τη microCT.Συμπέρασμα: Η ταχεία υλικογραφική μέθοδος είναι ένα ολοκληρωμένο ερευνητικό εργαλείο, και έχει τις προϋποθέσεις να συμβάλλει στην επέκταση της μελέτης του οστίτη ιστού, καθώς επιτρέπει την ταχεία μελέτη οστικών δειγμάτων με χαμηλές απαιτήσεις εξοπλισμού και κόστος αναλώσιμων.
Η ποινική αντιμετώπιση των προσβολών ηλεκτρονικών δεδομένων και συστημάτων πληροφοριών
Authors: Χατζηιωάννου Κωνσταντίνος
Published: September 2021

Η συγκεκριμένη διδακτορική διατριβή πραγματεύεται την ποινική αντιμετώπιση των επιθέσεων κατά των πληροφοριακών συστημάτων. Στο πλαίσιο αυτό αναλύεται η ανάδυση τους σε κοινωνικά αγαθά, τα συνταγματικά ερείσματα της προστασίας τους και τα διεθνή κείμενα προστασίας τους. Στη συνέχεια αναλύεται το ελληνικό νομικό πλαίσιο προστασίας τους (μέσω της προστασίας άλλων αγαθών που διαπλέκονται με αυτά) και προτείνεται de lege ferenda νέο νομικό πλαίσιο προστασίας, το οποίο λαμβάνει υπόψη τόσο τα διεθνή κείμενα που επιβάλλουν την αυτοτελή προστασία των πληροφοριακών συστημάτων, όσο και οι ανάγκες του κράτους δικαίoυ.
Πεζά κείμενα λογίων του 16ου και 17ου αι., σε δημώδη ελληνική γλώσσα, βάσει αυτόγραφων χειρόγραφων κωδίκων
Authors: Παπαϊωάννου Αναστάσιος
Published: September 2021

Εκκινώντας από τη γενικά αποδεκτή παραδοχή ότι τα αντιγραμμένα χειρόγραφα που διασώζουν έργα της δημώδους γραμματείας περιέχουν αποκλίνουσες επιλογές ως προς την ορθογραφία, τα διάφορα επίπεδα της γραμματικής ανάλυσης και τη διατύπωση/έκφραση σε σχέση με τα πρωτότυπα έργα, με αποτέλεσμα να μην αποτυπώνουν απαραίτητα την πραγματική βούληση του δημιουργού τους ή τις γλωσσικές τάσεις της εποχής τους, η παρούσα διατριβή καταγράφει 101 δημώδη έργα 69 λογίων του 16ου και 17ου αιώνα για τα οποία σώζονται αυτόγραφα χειρόγραφα. Παρουσιάζονται και αξιολογούνται τα διαθέσιμα εργοβιογραφικά δεδομένα για τους λογίους, και δίνεται δείγμα του έργου τους, με συνοδευτικές επισημάνσεις σχετικά με τα χαρακτηριστικά γραφής και τη χρήση της γλώσσας, οι οποίες οδηγούν σε αποτίμηση του περισσότερο ή λιγότερο δημώδους χαρακτήρα των έργων, βάσει σειράς γλωσσσικών χαρακτηριστικών από όλα τα επίπεδα γλωσσικής ανάλυσης. Σε επιλεγμένα αποσπάσματα αυτόγραφων κειμένων του ίδιου συγγραφέα εφαρμόζονται τεχνικές υφομετρικής ανάλυσης προκειμένου να διερευνηθεί η πατρότητα των έργων και η γλωσσική διαφοροποίηση ανάλογα με το θέμα/κειμενικό είδος/συγγραφέα.
Το περιοδικό "Ο κόσμος της Ελληνίδος" αγωγός για τη μετάδοση του Ευαγγελικού μηνύματος στη μεταπολεμική κοινωνία
Authors: Λιάρου Ισμήνη
Published: September 2021

Η εργασία ερευνά το περιοδικό «Ο Κόσμος της Ελληνίδος» ως αγωγό μετάδοσης του Ευαγγελικού μηνύματος στη μεταπολεμική ελληνική κοινωνία. Για τις ανάγκες της έρευνας ομαδοποιήθηκαν και μελετήθηκαν όλα τα άρθρα των 144 τευχών του, που καλύπτουν τη χρονική περίοδο από τον Νοέμβριο του 1953 ως τον Δεκέμβριο του 1967, η οποία ευρύτατα θεωρείται ως η μεταπολεμική εποχή στην Ελλάδα. Αρχικά παρουσιάστηκε το ιστορικό πλαίσιο και στη συνέχεια δόθηκαν εν συντομία ιστορικά στοιχεία της Αδελφότητας «Ζωή» και των συλλόγων της με έμφαση στις εκδόσεις τους. Ακολουθεί το κεφάλαιο που ασχολείται με την περιγραφή των εκδοτικών χαρακτηριστικών του περιοδικού και στη συνέχεια γίνεται η ανάλυση του περιεχομένου των άρθρων του. Ειδικότερα εξετάζεται ο τρόπος που προσφέρονται οι αρχές του Ευαγγελίου στις αναγνώστριες, επί το πλείστον – αποδέκτες του, που για μεθοδολογικούς λόγους χωρίστηκαν σε τέσσερις μεγάλες κατηγορίες: τη γυναίκα σύζυγο, μητέρα, εργαζόμενη και εθελόντρια στη Χριστιανική Κοινωνική Πρόνοια. Η εργασία ολοκληρώνεται με τα συμπεράσματα και την παράθεση, σε ξεχωριστό τόμο, του παραρτήματος, που περιλαμβάνει σε πίνακες την ύλη του περιοδικού «Ο Κόσμος της Ελληνίδος» ανά έτος και ανά τεύχος.
Essays on labor economics
Authors: Γιώτης Γεώργιος
Published: September 2021

Στο κεφάλαιο 1, παρουσιάζουμε μία βιβλιογραφική επισκόπηση όλων των μεθόδων που χρησιμοποιούνται για να εξεταστεί η επίδραση του κατώτατου μισθού στην απασχόληση και τα αποτελέσματα διαφορετικών μελετών. Επιπλέον, κατηγοριοποιούμε τις μελέτες ανάλογα με τη δομή των δεδομένων και επιπρόσθετα παρουσιάζουμε τα σχόλιά μας για τις μεθόδους που χρησιμοποιήθηκαν για τη διερεύνηση της σχέσης κατώτατων μισθών – απασχόλησης. Το κεφάλαιο 2 βασίζεται σε τεχνικές διαστρωματικών στοιχείων για να εκτιμηθεί η επίπτωση του κατώτατου μισθού στα επίπεδα απασχόλησης διαφορετικών ηλικιακών ομάδων και, επιπλέον, μελετούμε την επίπτωση ανά φύλο. Ακόμη, εκτιμούμε την επίπτωση των συστημάτων κατώτατων μισθών και των πολιτικών και θεσμών της αγοράς εργασίας στην απασχόληση των διαφορετικών αυτών ηλικιακών κατηγοριών. Το πάνελ 17 χωρών του ΟΟΣΑ για τη περίοδο 1985-2008, μας επέτρεψε να διαφοροποιήσουμε την επίδραση των κατώτατων μισθών στην απασχόληση και το ποσοστό συμμετοχής στο εργατικό δυναμικό στους νέους έως 24 ετών, σε όσους είναι 25-54 ετών και στους μεγαλύτερους που είναι 55-64 ετών. Στο κεφάλαιο 3, ερευνούμε το πώς η οικονομική κρίση επηρεάζει την επίπτωση του κατώτατου μισθού στην απασχόληση των διαφορετικών ηλικιακών κατηγοριών. Υπάρχει μόνο μία μελέτη που πραγματεύεται αυτό το σημαντικό ζήτημα με διαστρωματικά στοιχεία για χώρες από τους Dolton και Bondibene (2012), και το πρώτο μισό του κεφαλαίου αυτού παρουσιάζει τα αποτελέσματά μας σε περιόδους ύφεσης και ανόδου. Στην ανάλυσή μας χρησιμοποιούμε έξι δείκτες του οικονομικού κύκλου που χρησιμοποιούνται στη βιβλιογραφία και τα αποτελέσματα του κεφαλαίου 2 συνεχίζουν να ισχύουν. Επίσης, στο δεύτερο μισό του κεφαλαίου 3, εξετάζουμε την επίπτωση του κατώτατου μισθού στο μέσο μισθό χρησιμοποιώντας στοιχεία από 22 χώρες του ΟΟΣΑ για την περίοδο 1990-2013. Για μια ακόμη φορά, τα στοιχεία μας επιτρέπουν να ενσωματώσουμε τις διαφορές των επιπτώσεων του κατώτατου μισθού στο μέσο μισθό σε περιόδους οικονομικής ύφεσης και ανόδου και, παράλληλα, διερευνούμε την ευαισθησία των εκτιμήσεων των συστημάτων κατώτατων μισθών, το ρόλο των θεσμών που συμμετέχουν στον καθορισμό-διαπραγμάτευση του μισθού και άλλων στοιχείων που επηρεάζουν την επίδραση του κατώτατου μισθού στο μέσο μισθό. Στο κεφάλαιο 4, εξετάζουμε την επίπτωση των κατώτατων μισθών στην απασχόληση με μεθόδους μετα-ανάλυσης. Εφαρμόζουμε αυστηρά φίλτρα προκειμένου να κρατήσουμε το δείγμα μας ομοιογενές και το τελικό μετα-δείγμα μας αποτελείται από 1521 ελαστικότητες από 77 μελέτες που εκπονήθηκαν από το 1992, όταν οι μελέτες των Card, Katz και Krueger, που βρήκαν μη σημαντικές ή ελαφρώς θετική επίπτωση των κατώτατων μισθών στην απασχόληση, ήρθαν να προκαλέσουν μία διαμάχη στην επιστημονική κοινότητα για το υπό μελέτη ζήτημα. Επιπλέον, χρησιμοποιούμε 28 ερμηνευτικές μεταβλητές ως πηγές ετερογένειας μεταξύ των μελετών του δείγματός και εξετάζουμε την παρουσία «μεροληψίας δημοσίευσης», την επίδραση των κατώτατων μισθών στην απασχόληση και τους παράγοντες που διαφοροποιούν το μέγεθος της επίπτωσης μεταξύ των μελετών.
Θεραπείες ελέω πνευμάτων
Authors: Μητροπούλου Αγγελική
Published: September 2021

Στην παρούσα διδακτορική διατριβή μελετώ σύγχρονους Έλληνες και σύγχρονες Ελληνίδες που αντιμετώπισαν σοβαρά γεγονότα ασθένειας και κατέληξαν να αποδώσουν τη θεραπεία τους στις πρακτικές της βραζιλιάνικης εκδοχής της πνευματιστικής παράδοσης. Ωστόσο, μέσα από την έρευνά μου προκύπτει σαφώς πως οι συνομιλητές μου κατέφυγαν στον βραζιλιάνικο πνευματισμό επειδή δεν είχαν καταφέρει να «βρουν γιατρειά» στις πολιτισμικά διαθέσιμες και συναισθητηριακά οικείες θεραπευτικές λύσεις του βιοϊατρικού και του ελληνορθόδοξου πεδίου, στις οποίες εναπόθεσαν καταρχάς τις ελπίδες θεραπείας τους. Εντός αυτής της συλλογιστικής, το αναλυτικό ενδιαφέρον της παρούσας έρευνας προκύπτει από το γεγονός πως οι συνομιλητές μου κατέφυγαν στην εκ μέρους τους θεωρούμενη ως ξένη/μη οικεία πνευματιστική θεραπευτική πρόταση «από απόλυτη ανάγκη», αλλά και από το ότι κάποιοι εξ’ αυτών πίστεψαν τελικά πως θεραπεύτηκαν από τα μέχρι πρότινος άγνωστά τους βραζιλιάνικα πνεύματα.Με αυτά τα εθνογραφικά δεδομένα, πρωταρχικός στόχος μου είναι να περιγράψω την εν λόγω διαπολιτισμική –ελληνοβραζιλιάνικη− θεραπευτική σχέση και να καταθέσω την κατανόησή μου αναφορικά με τον τρόπο που μία εντοπισμένη αλλού θεραπευτική πρόταση (εν προκειμένω η βραζιλιάνικη πνευματιστική) δύναται να ταξιδέψει στο καθέκαστο εντοπισμένο εδώ (εν προκειμένω στον ελληνικό τόπο) και να μετατραπεί σταδιακά σε «οντο-λογικό» στοιχείο του. Σε στοιχείο που δύναται να επιτρέψει στα υποκείμενα να βιώσουν, κατά το δυνατόν, τις εμπειρίες ασθένειας και θεραπείας μέσα και από το βλέμμα του άλλου/ξένου. Αντίστοιχα, απώτερος αναλυτικός στόχος μου είναι να συμμετέχω στην αναλυτική συζήτηση του κλάδου της αποκαλούμενης σήμερα ιατρικής ανθρωπολογίας, η οποία επιδιώκει να εμβαθύνει στα ζητήματα της υποκειμενικής συγκρότησης και ανασυγκρότησης, μέσα από την αναλυτική στροφή στις εμπειρίες ασθένειας και θεραπείας των εκάστοτε πολιτισμικών υποκειμένων. Εν ολίγοις, επιχειρώ να διακρίνω το πώς κάποιοι από τους συνομιλητές μου έφθασαν να πιστέψουν στο συναισθητηριακά ξένο προς αυτούς βραζιλιάνικο πνευματιστικό σύμπαν και να εμβαθύνω στο τι μπορεί να μας φανερώσει η μη προβλεπόμενη, νεοσύστατη αυτή σχέση εμπιστοσύνης/πίστης, όσον αφορά στη δυνατότητα και το εύρος της υποκειμενικής αλλαγής.Αυτό που υποστηρίζω, εμπνεόμενη κυρίως από τη φαινομενολογική προσέγγιση του Maurice Merleau-Ponty, είναι πως το καθεστώς αδήριτης θεραπευτικής ανάγκης που ώθησε τους συνομιλητές μου να έρθουν σε επαφή με τις βραζιλιάνικες πνευματιστικές θεραπείες και την νεοεποχική/εναλλακτική αύρα που σήμερα τις συνοδεύει, δύναται να μας αποκαλύψει στοιχεία σχετικά, όχι μόνο με το ήδη συγκροτημένο και σωματοποιημένο περί ασθένειας και θεραπείας ελληνικό νόημα, αλλά και με τη δυνατότητα διεύρυνσης −ανασυγκρότησης− του τελευταίου. Στοιχεία που επιβεβαιώνουν, κατά τη γνώμη μου, τη μερλωποντιανή θέση αναφορικά με τη δυνατότητα της υποκειμενικής δημιουργικής επινόησης/ανάκτησης∙ δηλαδή, με τη σπάνια και συνήθως σχετιζόμενη με οριακά/επώδυνα γεγονότα, δυνατότητα των υποκειμένων να παρεμβαίνουν στο πολιτισμικά συγκροτηθέν μέρος της ύπαρξής τους, έστω ανεπίγνωστα και ατελώς.
Η συναισθηματική νοημοσύνη σε σχέση με το κλίμα της τάξης και τη σχολική επίδοση των παιδιών
Authors: Αλεξανδράτου Βαρβάρα
Published: September 2021

Η συναισθηματική νοημοσύνη ως χαρακτηριστικό γνώρισμα της προσωπικότητας αναφέρεταιστις προδιαθέσεις της συμπεριφοράς και στις προσωπικές εκτιμήσεις του ατόμου για τις ικανότητέςτου. Σκοπός της παρούσας έρευνας ήταν να μελετηθεί η συναισθηματική νοημοσύνη ωςχαρακτηριστικό γνώρισμα των παιδιών προεφηβικής ηλικίας, που φοιτούν στις δύο τελευταίες τάξειςτου Δημοτικού Σχολείου. Αναλυτικότερα, διερευνάται πώς δύο διαστάσεις της ζωής των παιδιών στοσχολείο – η σχολική επίδοση (γνωστική διάσταση) και το κλίμα της τάξης (συναισθηματική διάσταση)– σχετίζονται με τη συναισθηματική νοημοσύνη ως χαρακτηριστικό γνώρισμα των παιδιών. Στηνέρευνα συμμετείχαν 499 μαθητές (276 κορίτσια και 223 αγόρια) που προέρχονταν από 17 δημόσιαΔημοτικά σχολεία της ευρύτερης περιοχής του κέντρου των Αθηνών, εκ των οποίων οι 224 φοιτούσανστην Ε΄ Δημοτικού και οι 275 στην Στ΄ Δημοτικού. Οι μαθητές συμπλήρωσαν (α) το Ερωτηματολόγιοτης Συναισθηματικής Νοημοσύνης ως Χαρακτηριστικού Γνωρίσματος για Παιδιά-Σύντομη Έκδοση, πουαποτελεί την ελληνική μετάφραση-προσαρμογή του ερωτηματολογίου Trait Emotional Intelligence–Child Short Form (προσωπική ιστοσελίδα Petrides, http://www.psychometriclab.com) και (β) τοΕρωτηματολόγιο «Η Ζωή στη Σχολική Τάξη», που αποτελεί την ελληνική μετάφραση-προσαρμογή τουερωτηματολογίου Classroom Life Measure (Johnson & Johnson, 1983. Johnson, Johnson, Buckman, &Richards, 1985. Βογιατζόγλου & Γαλανάκη, 2008. Γαλανάκη, 2005. Μπαμπάλης, 2009. Μπαμπάλης,Γαλανάκη, & Σταύρου, 2007). Οι εκπαιδευτικοί συμπλήρωσαν την Κλίμακα Σχολικής Επίδοσης, ηοποία αξιολογεί τη σχολική επίδοση των μαθητών στα μαθήματα των Μαθηματικών, της Γλώσσας καιτης Ιστορίας. Τα παιδιά είχαν υψηλή συνολική συναισθηματική νοημοσύνη ως χαρακτηριστικόγνώρισμα, είχαν καλή επίδοση στα μαθήματα και αξιολογούσαν θετικά το κλίμα της τάξης τους.Συγκεκριμένα, ανέφεραν ότι ο δάσκαλος της τάξης τους τα υποστηρίζει τόσο σε σχολικό όσο και σεπροσωπικό επίπεδο και ότι δεν νιώθουν αποξενωμένα από την τάξη τους. Η συνολική συναισθηματικήνοημοσύνη ως χαρακτηριστικό γνώρισμα δεν βρέθηκε να σχετίζεται με την επίδοση των παιδιών στοσχολείο. Διαπιστώθηκε ότι τα παιδιά με υψηλή συναισθηματική νοημοσύνη ως χαρακτηριστικόγνώρισμα ήταν πιθανό να αναφέρουν υψηλά επίπεδα συνεργασίας και τα παιδιά που φοιτούν σε μιασχολική τάξη που χαρακτηρίζεται από υψηλά επίπεδα συνοχής ήταν πιθανό να έχουν υψηλήσυναισθηματική νοημοσύνη ως χαρακτηριστικό γνώρισμα. Τα ευρήματα συζητούνται στα πλαίσια τηςσχετικής διεθνούς βιβλιογραφίας για τη συναισθηματική νοημοσύνη των παιδιών και τις σχέσεις τηςμε τη ζωή των παιδιών στο σχολείο. Τέλος, διατυπώνονται προτάσεις για παιδαγωγικές εφαρμογές, μεβάση τα πορίσματα της παρούσας έρευνας.
Facial feature extraction and estimation of gaze direction in human-computer interaction
Authors: Σκόδρας Ευάγγελος
Published: September 2021

Στην σύγχρονη εποχή της πληροφορίας η αλληλεπίδραση μεταξύ ανθρώπου-υπολογιστή βρίσκεται στο επίκεντρο του ενδιαφέροντος, σε μια προσπάθεια να υλοποιηθούν διεπαφές οι οποίες θα λειτουργούν απρόσκοπτα και φυσικά, προσομοιώνοντας την επικοινωνία μεταξύ ανθρώπων. Στον πυρήνα αυτής της προσπάθειας βρίσκεται η μελέτη του προσώπου καθώς και η εστίαση της προσοχής που καθορίζεται από την κατεύθυνση του βλέμματος. Κεντρικό αντικείμενο της παρούσας διδακτορικής διατριβής είναι η ανάλυση εικόνων και βίντεο χρησιμοποιώντας τεχνικές υπολογιστικής όρασης με στόχο τον εντοπισμό των χαρακτηριστικών σημείων του προσώπου, τον ακριβή εντοπισμό των κέντρων των ματιών καθώς και της παρακολούθησης της κατεύθυνσης του βλέμματος. Συνήθως τέτοια συστήματα βασίζονται σε παραδοχές σχετικά με την τοπολογική θέση των χαρακτηριστικών σημείων, τις παραμέτρους της κάμερας, ή σε χρήση εξειδικευμένου υλικού (hardware). Έχοντας ως στόχο ένα σύστημα το οποίο θα μπορεί να λειτουργεί καθολικά, μη παρεμβατικά, κάτω από οποιεσδήποτε συνθήκες και χωρίς να θέτει συγκεκριμένους περιορισμούς στο χρήστη, όλες οι προσεγγίσεις που αναπτύχθηκαν στα πλαίσια της παρούσας διατριβής βασίζονται στη χρήση μιας απλής κάμερας, κάτω από κανονικές συνθήκες φωτισμού. Στην παρούσα διατριβή αρχικά πραγματοποιείται η εύρεση του προσώπου και ο εντοπισμός των χαρακτηριστικών σημείων του. Στη συνέχεια εντοπίζονται τα κέντρα των ματιών και υπολογίζεται η κατεύθυνση του βλέμματος. Τέλος οι τεχνικές που αναπτύχθηκαν ενσωματώνονται σε πραγματικές εφαρμογές. Η αποτελεσματικότητα της μεθόδου παρακολούθησης αξιολογείται σε διαθέσιμες βάσεις δεδομένων και εξάγονται αποτελέσματα και συμπεράσματα. Οι μέθοδοι που αναπτύχθηκαν στην παρούσα διατριβή παρουσιάζουν βελτιωμένη απόδοση σε σχέση με τις υπάρχουσες μεθόδους, ενθαρρύνοντας περεταίρω έρευνα στο πεδίο.
Stochastic models for the Investigation of mechanisms of spread Of animal epidemics
Authors: Μαλέσιος Χρυσοβαλάντης
Published: September 2021

Η ανάλυση των δεδομένων μολυσματικών ασθενειών αντιπροσωπεύει έναιδιαίτερα απαιτητικό επιστημονικό τομέα. Ένας βασικός λόγος είναι ότι ταεπιδημικά δεδομένα παρατηρούνται ατελώς. Επιπρόσθετα, η στατιστική ανάλυσητων επιδημικών μοντέλων αντιπροσωπεύει μια σημαντική στατιστική πρόκληση,λόγω των ιδιαίτερων χαρακτηριστικών των επιδημικών δεδομένων.Χρησιμοποιήσουμε κατάλληλα προσαρμοσμένα στοχαστικά χωρο-χρονικάμοντέλα παλινδρόμησης για να λάβουμε υπόψη τη διάδοση των μολυσματικώνζωονόσων χρησιμοποιώντας δεδομένα από πραγματικές επιδημίες. Το πλαίσιοτης μοντελοποίησης μας αναπτύσσει νέες μεθοδολογίες σε διαφορετικέςκατευθύνσεις, συμπεριλαμβανομένης της ενσωμάτωσης χωρικής πληροφορίας,την προσαρμογή των g-prior προσεγγίσεων, τη χρήση κατάλληλων κατανομώνγια υπερβατικά μηδενικά. Επιπλέον, ενσωματώσουμε τα μοντέλα μας στο πλαίσιομιας branching διαδικασίας, συνδέοντας την κλάση των μοντέλων μας με ταστοχαστικά επιδημικά μοντέλα και τον βέλτιστο έλεγχο των ασθενειών. Τέλος,διερευνούνται prequential προσεγγίσεις για την αξιολόγηση μοντέλων.
Paratransit services under normal and emergency conditions using public transport resources
Authors: Δίκας Γεώργιος
Published: September 2021

Στην παρούσα διδακτορική διατριβή διερευνώνται υπηρεσίες μεταφοράς επιβατών με ειδικές απαιτήσεις με τη χρήση μέσων μαζικής μεταφοράς υπό κανονικές και έκτακτες συνθήκες.Συγκεκριμένα, η παρούσα διατριβή αρχικά επικεντρώνεται στον σχεδιασμό εξατομικευμένων μεταφορικών υπηρεσιών με τη χρήση μέσων μαζικής μεταφοράς, και συγκεκριμένα του δημόσιου συστήματος λεωφορείων. Επιπλέον, εξετάζεται πως οι σχετικές υπηρεσίες δύνανται να βελτιωθούν ενισχύοντας το σύστημα λεωφορείων με μισθωμένα οχήματα. Οι εν λόγω υπηρεσίες έχουν στόχο την παροχή κινητικότητας υψηλής ποιότητας σε άτομα που χρήζουν ειδικών συνθηκών μεταφοράς, ενώ λαμβάνεται υπόψη και το σχετικό κόστος.Για τη μελέτη αυτών των συστημάτων ορίστηκαν νέα προβλήματα προγραμματισμού δρομολογίων, τα οποίο διατυπώθηκαν ως προβλήματα μεικτού γραμμικού ακεραίου προγραμματισμού και επιλύθηκαν με νέες μεθόδους Κλάδου και Αποτίμησης (ΚΑ). Επίσης, διεξήχθηκαν εκτεταμένες πειραματική μελέτες για το κάθε σύστημα με τη βοήθεια των αντιστοίχων μεθόδων ΚΑ για την μελέτη της επίδρασης των βασικών παραμέτρων των συστημάτων στην ποιότητα εξυπηρέτησης.Επίσης, στην παρούσα διατριβή διερευνώνται περιπτώσεις εκκενώσεων περιοχών εν όψει εκτάκτων καταστάσεων. Για την περίπτωση αυτή, διερευνούμε το πρόβλημα του προγραμματισμού εκκένωσης περιοχών με τη χρήση υφιστάμενων δημόσιων συστημάτων λεωφορείων, λαμβάνοντας υπόψη σημαντικούς περιορισμούς που σχετίζονται με τη δυναμικότητα των διαθέσιμων καταφυγίων. Επιπροσθέτως, διερευνούμε επέκταση του παραπάνω προβλήματος, η οποία αφορά τη μεταφορά τραυματιών σε νοσοκομειακές μονάδες, είτε μόνιμες και μεγάλης δυναμικότητας είτε προσωρινές και μικρής δυναμικότητας.Για την επίλυση των προβλημάτων εκκένωσης αναπτύξαμε ένα πλαίσιο επίλυσης δύο φάσεων, το οποίο συνδυάζει κατάλληλα γνωστές ευρετικές και ακριβείς μεθόδους. Η πειραματική διερεύνηση σχετικά με τα προβλήματα εκκένωσης αφορούσε την αξιολόγηση του προτεινόμενου υβριδικού πλαισίου Αρχικά, επικυρώθηκε η ποιότητα των λύσεων που παράγονται από το υβριδικό πλαίσιο συγκρίνοντάς τες με τις βέλτιστες λύσεις που παράγονται από την επίλυση του μαθηματικού μοντέλου για προβλήματα μικρής κλίμακας.Τέλος, εκμεταλλευόμενοι μερικά από τα σημαντικά χαρακτηριστικά των παραπάνω προβλημάτων, καθώς και των μεθόδων επίλυσης που αναπτύχθηκαν για αυτά, μελετήσαμε ειδικές περιπτώσεις στον τομέα των logistics. Οι ειδικές περιπτώσεις του τομέα των logistics που μελετήθηκαν αφορούν τη δρομολόγηση ενός οχήματος και δύο σημείων αναπλήρωσης του αποθέματος του οχήματος.
Short-term power system scheduling under high renewable energy penetration
Authors: Μπακιρτζής Εμμανουήλ
Published: September 2021

Η παρούσα διδακτορική διατριβή παρουσιάζει λύσεις για την αντιμετώπιση της αυξημένης αβεβαιότητας και μεταβλητότητας στο βραχυπρόθεσμο προγραμματισμό του συστήματος ηλεκτρικής ενέργειας (ΣΗΕ), λόγω της αυξημένης διείσδυσης ανανεώσιμων πηγών ενέργειας στο μείγμα παραγωγής ηλεκτρικής ενέργειας. Παρουσιάζεται ένα καινοτόμο μοντέλο βραχυπρόθεσμου προγραμματισμού ως ένα μονοεπίπεδο εργαλείο πραγματικού χρόνου που πραγματοποιεί ενοποιημένη ένταξη μονάδων και οικονομική κατανομή (ΕΕΜΟΚ) σε κυλιόμενη βάση, με χρονικό ορίζοντα προγραμματισμού μέχρι και 36 ώρες. Παρουσιάζονται και εφαρμόζονται οι έννοιες της πολλαπλής χρονικής ανάλυσης και της μεταβλητής πολυπλοκότητας μοντελοποίησης για τον περιορισμό των υπολογιστικών απαιτήσεων. Το μοντέλο ΕΕΜΟΚ παρουσιάζεται σε αιτιοκρατικό και στοχαστικό πλαίσιο. Στο αιτιοκρατικό πλαίσιο, η αβεβαιότητα του καθαρού φορτίου αντιμετωπίζεται με τον προγραμματισμό εφεδρειών και παράλληλα παρουσιάζεται μια μέθοδος δυναμικής ποσοτικοποίησης των εφεδρειών. Στο στοχαστικό πλαίσιο, η αβεβαιότητα του καθαρού φορτίου αντιμετωπίζεται με τη χρήση σεναρίων φορτίου και αιολικής παραγωγής και παράλληλα παρουσιάζεται μία κατάλληλη μέθοδος δημιουργίας σεναρίων. Τα προτεινόμενα μοντέλα εξετάζονται μέσω ετήσιων προσομοιώσεων κυλιόμενου προγραμματισμού, χρησιμοποιώντας πραγματικά στοιχεία και μία τροποποιημένη μορφή του Ελληνικού ΣΗΕ. Υπολογίζονται ετήσιοι δείκτες απόδοσης όπως το κόστος λειτουργίας, η κυκλικότητα των θερμικών μονάδων, η απόρριψη φορτίου, η απόρριψη αιολικής ενέργειας και η οριακή τιμή συστήματος. Τα αποτελέσματα δείχνουν ότι η υλοποίηση του ΕΕΜΟΚ στο βραχυπρόθεσμο προγραμματισμό του ΣΗΕ αποφέρει σημαντικές βελτιώσεις στη λειτουργία του ΣΗΕ συγκριτικά με τα υφιστάμενα πολυεπίπεδα μοντέλα προγραμματισμού. Η εφαρμογή στοχαστικού προγραμματισμού ενισχύει την ιδέα του ΕΕΜΟΚ παρέχοντας ένα οικονομικά αποδοτικότερο πρόγραμμα κατανομής. Τέλος, παρουσιάζεται μία υπολογιστικά εφαρμόσιμη υλοποίηση του ΕΕΜΟΚ, που ενσωματώνει όλους τους περιορισμούς που χρησιμοποιούνται στις σύγχρονες αγορές ηλεκτρικής ενέργειας.
Η εικόνα ως πηγή επικοινωνίας και μέσο διδασκαλίας στην πρωτοβάθμια και δευτεροβάθμια εκπαίδευση
Authors: Φουτσιτζή Αρχοντία
Published: September 2021

Η ανάπτυξη της τεχνολογίας και η πρόοδος της τεχνογνωσίας οδήγησαν τους ανθρώπους στην επινόηση τρόπων κατασκευής και χρησιμοποίησης μέσων, με τα οποία έκαναν την επικοινωνία τους αμεσότερη και αποτελεσματικότερη. Η επικοινωνία επιτυγχάνεται με την αποστολή και λήψη μηνυμάτων. Τα μηνύματα αυτά είναι άλλοτε οπτικά, άλλοτε ακουστικά ή, και συχνότερα, ένας συνδυασμός των παραπάνω. Η οπτική επικοινωνία θεωρείται, ίσως, η δυνατότερη μορφή επικοινωνίας. Κάνοντας μία αναδρομή στο παρελθόν, διαβλέπουμε την αρχέγονη ανάγκη των ανθρώπων να επικοινωνήσουν μεταξύ τους μέσω των εικόνων. Η εικονογράφηση αποτέλεσε το αρχαιότερο μέσο επικοινωνίας. Με το πέρασμα των χρόνων η εικόνα και οι τρόποι προβολής της εξελίχθηκαν σημαντικά με αποτέλεσμα σήμερα να μιλάμε για μία ολόκληρη επιστήμη που διαβλέπει σε έναν και μόνο στόχο: να καλλιεργήσει την αμοιβαία επαφή ανάμεσα στον πομπό και το δέκτη, κάνοντας τον δεύτερο περισσότερο δεκτικό και «ανοιχτό» στις πληροφορίες και τα νοήματα που αυτή προσπαθεί να εισαγάγει. Ο χώρος της εκπαίδευσης και των γραμμάτων δεν έμεινε ποτέ «αδιάφορος» σε οτιδήποτε συνηγορούσε στην προαγωγή της γνώσης. Έτσι, η εικονογράφηση αποτέλεσε ένα από τα αρχαιότερα εποπτικά μέσα διδασκαλίας και παραμένει διαχρονική. Πράγματι, κείμενο και εικόνα συνέθεταν τα σχολικά βιβλία και αποτελούσαν το βασικότερο εργαλείο για τη διδασκαλία. Αλλά και σήμερα, το ίδιο μοτίβο αναπαράγεται στα σχολικά βιβλία. Δικαίως λοιπόν, η εικόνα δικαιούται να διεκδικεί ένα σημαντικό ρόλο στην επίτευξη της μάθησης. Η αυτόνομη χρήση της εικόνας ή ο συνδυασμός της με άλλα εποπτικά μέσα διδασκαλίας βοηθά τον εκπαιδευτικό να καταστήσει τη διδασκαλία του αποδοτικότερη και αποτελεσματικότερη. Η χρήση και αξιοποίηση νέων μηχανημάτων και συστημάτων πληροφορικής βελτίωσαν την εικονιστική αναπαράσταση και βοήθησαν το έργο του δασκάλου, καθιερώνοντας παράλληλα την εικόνα ως ένα σημαντικό, επικοινωνιακό και διδακτικό βοήθημα.
Έλεγχος προδιαγεγραμμένης απόκρισης παρουσία περιορισμών στο σήμα ελέγχου
Authors: Θεοδωρακόπουλος Αχιλλέας-Κωνσταντίνος
Published: September 2021

Η διατριβή πραγματεύεται πρωτότυπες προεκτάσεις της θεωρίας Προδιαγεγραμμένης Απόκρισης Εξόδου (ΠΑΕ) σε δύο άξονες: α) στην αντιμετώπιση κοινών μη γραμμικοτήτων στην είσοδο ελέγχου και β) στην αντιπρόταση νέων λύσεων ελέγχου σημαντικά απλούστερων σε σχέση με ήδη υπάρχουσες. Συγκεκριμένα, για μία γενική κλάση αφφινικών ως προς την είσοδο κάτω τριγωνικών (strict-feedback) συστημάτων Μ.Ε.Μ.Ε. επιλύονται με ελεγκτές συνεχείς, στατικούς και ιδιαίτερα απλής δομής τα παρακάτω προβλήματα: i) έλεγχος παρουσία νεκρής ζώνης ή/και υστέρησης στον ενεργοποιητή και ii) έλεγχος απουσία γνώσης της κατεύθυνσης ελέγχου. Με τη διατύπωση πρωτότυπης συνθήκης ελεγξιμότητας, τα αποτελέσματα γενικεύονται στην αντίστοιχη μη αφφινική και μη παραγωγίσιμη (non-smooth pure-feedback) κλάση συστημάτων, συνενώνοντας πληθώρα διαφοροποιημένων προβλημάτων ελέγχου και επιλύοντάς τα με κοινό -- για πρώτη φορά στη βιβλιογραφία -- αλγόριθμο ελέγχου. Επιπλέον, η διατριβή αντιπροτείνει για μία γενική κλάση συστημάτων Π.Ε.Π.Ε., συνεχείς και στατικές λύσεις ελέγχου σημαντικά απλούστερες σε σχέση με την ήδη υπάρχουσα λύση ΠΑΕ. Τέλος, όπως συνεπάγεται η χρήση της μεθοδολογίας ΠΑΕ, οι προτεινόμενοι ελεγκτές, τόσο για τα συστήματα Μ.Ε.Μ.Ε. όσο και για τα Π.Ε.Π.Ε., επιβάλλουν την ικανοποίηση προκαθορισμένων από το σχεδιαστή κριτηρίων επίδοσης στο σφάλμα παρακολούθησης εξόδου, όπως ελάχιστη εκθετική ταχύτητα σύγκλισης, μέγιστο σφάλμα σταθερής κατάστασης κλπ.
Δυναμική σολιτονικών λύσεων μη-γραμμικών εξισώσεων τύπου Schrodinger
Authors: Μυλωνάς Ιωάννης
Published: September 2021

Το θέμα της παρούσας διατριβής είναι η μελέτη διαφορετικών τύπων μη γραμμικών εξισώσεων τύπου Schrodinger (NLS), όπως η Gross-Pitaevskii και η τροποποιημένη NLS με την παρούσα ισχνής μη τοπικότητας. Η μελέτη μας βασίζεται σε αναλυτικές μεθόδους. Πρώτον, αναπτύξαμε μια άμεση θεωρία διαταραχών για σκοτεινά-φωτεινά σολιτόνια και εξάγαμε τις εξισώσεις εξέλιξης για τις παραμέτρους του σολιτονίου. Στη συνέχεια εφαρμόσαμε τα αποτελέσματά μας σε μια σειρά από παραδείγματα περιπτώσεων που υπόκεινται στα συμπυκνώματα Μποζε-Αινστάιν. Δεύτερον, χρησιμοποιώντας αναλυτικές μεθόδους μελετήσαμε την ευστάθεια της μονοδιάστατης τροποποιημένης μη γραμμικής εξισώσεις του Σροντινγκερ με την προσθήκη ενός ημιτονοειδούς δυναμικού μαζί με την παρουσία ισχνής μη τοπικότητας.
Αξιολόγηση οπτικής και στρατηγικής επεξεργασίας σε συνθήκες άγχους
Authors: Λαρετζάκη Γεωργία
Published: September 2021

Η παρούσα διατριβή διακρίνεται σε τρία επιμέρους μέρη. Στο πρώτο μέρος εξετάζουμε πρώτον, αν η απειλή επηρεάζει το χρόνο εμφάνισης της κορυφής Ρ100 των Οπτικών Προκλητών Δυναμικών υγιών εθελοντών και δεύτερον, αν το χαρακτηρολογικό τους άγχος αλλάζει τη σχέση απειλής/Ρ100 και πώς. Τα ευρήματα μας έδειξαν μείωση στο χρόνο απόκρισης της κορυφής Ρ100 για την ομάδα χαμηλού χαρακτηρολογικού άγχους και μάλιστα η ελάττωση αυτή είναι μεγαλύτερη στην υψηλότερη τιμή contrast του ερεθίσματος. Τα χαμηλά επίπεδα αφύπνισης/άγχους φαίνεται να δρουν, ενώ τα υψηλότερα επίπεδα είναι καταστρεπτικά για τις αποκρίσεις ακολουθώντας την ανάστροφη καμπύλη σχήματος U των Yerkes- Dobson. Στην παρούσα διατριβή γίνεται εμφανές για πρώτη φορά, ότι το παραπάνω ισχύει και για τις αισθητήριες διεργασίες, υποδηλώνοντας ότι υπό συνθήκες φυσικού κινδύνου, τα άτομα με υψηλό άγχος μειονεκτούν βιολογικά. Στο δεύτερο μέρος της μελέτης προσπαθήσαμε να καθορίσουμε αν και με ποιόν τρόπο το χαρακτηρολογικό άγχος αλληλεπιδρά με την απειλή προκειμένου να επηρεάσουν άλλες σημαντικές συνιστώσες της επεξεργασίας της οπτικής πληροφορίας, όπως είναι η προσήλωση. Προς τούτο εξετάσαμε τις επιπτώσεις της προφορικής απειλής στην καθοδηγούμενη προσήλωση (σε ένα μη συναισθηματικό ερέθισμα-στόχο), αλλά και την εκούσια προσήλωση εν τη απουσία στόχου σε υγιείς εθελοντές βαθμολογημένους για το χαρακτηρολογικό τους άγχος. Η ανάλυση των αποτελεσμάτων έδειξε σταθερότερη προσήλωση στην καθοδηγούμενη, σε σχέση με την εκούσια συνθήκη και μείωση της ικανότητας προσήλωσης στα άτομα με υψηλό χαρακτηρολογικό άγχος. Η αστάθεια στην προσήλωση ήταν πιο εμφανής στην συνθήκη εκούσιας προσήλωσης, καθώς η τελευταία καθορίζεται περισσότερο από τα προμετωπιαία σήματα.Στο τρίτο και τελευταίο μέρος, υποβάλλαμε τους συμμετέχοντες σε μια σειρά από δοκιμασίες που εξετάζουν την αρτιότητα του προμετωπιαίου φλοιού (προσοχή και ικανότητα για στρατηγικό σχεδιασμό). Τα αποτελέσματα που προέκυψαν συνδέουν άμεσα την ελλειπή προσήλωση με τη σχιζοτυπία, η οποία με τη σειρά της αντανακλά μειωμένη λειτουργία του μετωπιαίου λοβού και κατά συνέπεια ανεπαρκή στρατηγικό σχεδιασμό, ειδικά στην περίπτωση της εκούσιας προσήλωσης. Η ανάλυση των μετρήσεων εμφάνισε γενικά περισσότερες συσχετίσεις σε καταστάσεις απειλής και εκούσιας προσήλωσης, σε αυτές δηλαδή ακριβώς τις συνθήκες όπου η συμμετοχή του προμετωπιαίου λοβού είναι αυξημένη.
Διαδικτυακές εφαρμογές των τεχνολογιών πληροφορίας και επικοινωνίας στην εκπαίδευση
Authors: Αβραμίδου Εριφύλλη
Published: September 2021

Η παρούσα διδακτορική εργασία πραγματεύεται το θέμα της λογοκλοπής, που ορίζεται ως η αυτούσια αντιγραφή κειμένου ενός τρίτου χωρίς αναφορά στον αρχικό συγγραφέα. Πρόκειται για ένα φαινόμενο πολύ διαδεδομένο στους πανεπιστημιακούς κόλπους, αφού αποτελεί συνήθη πρακτική, από πλευράς φοιτητών, η καταφυγή στη λογοκλοπή για τη συγγραφή των εργασιών τους. Για το λόγο αυτό, οι έρευνες που παρουσιάζονται επικεντρώνονται στη σφαιρική και διεξοδική μελέτη του φαινομένου σε συνάρτηση με την ακαδημαϊκή κοινότητα. Συγκεκριμένα, στο 1ο μέρος παρουσιάζονται, μέσω βιβλιογραφικής ανασκόπησης, ο ορισμός της λογοκλοπής, τα πιο συνηθισμένα είδη της, το φαινόμενο της αυτολογοκλοπής (self - plagiarism), η τεχνική της παράφρασης (paraphrasing), τα πιθανά αίτια που οδηγούν στη λογοκλοπή, η πολιτική που ακολουθούν πανεπιστήμια του εξωτερικού σε περίπτωση ανίχνευσης κρουσμάτων λογοκλοπής και οι πιθανές συνέπειες για όσους καταφεύγουν σε αυτή. Επιπλέον, μελετώνται συγκριτικά τα πιο διαδεδομένα λογισμικά ανίχνευσης λογοκλοπής όσον αφορά στον τρόπο λειτουργίας τους και στα τεχνικά χαρακτηριστικά τους και παρουσιάζεται η πολιτική των πανεπιστημίων της χώρας μας, εάν αυτή υπάρχει και καταγράφεται επίσημα στον κανονισμό λειτουργίας τους. Στο 2ο μέρος παρουσιάζονται οι έρευνες που έγιναν σε φοιτητές και καθηγητές του Δημοκρίτειου Πανεπιστημίου Θράκης για τη μελέτη του φαινομένου. Συγκεκριμένα, η πρώτη έρευνα έχει στόχο να μελετήσει εάν οι φοιτητές γνώριζαν εκ των προτέρων και μπορούσαν να εφαρμόσουν σωστά στα ιστολόγια τους τρόπους για την αποφυγή της ακούσιας λογοκλοπής, χωρίς κάποια σχετική ενημέρωση από τον αρμόδιο καθηγητή, και στη δεύτερη φάση, κατά πόσο οι φοιτητές αντιλήφθηκαν την ανάγκη εφαρμογής των κανόνων που ισχύουν για την αναδημοσίευση κειμένου ενός τρίτου και τη χρήση αναφορών και βιβλιογραφίας, στοιχεία τα οποία διδάχθηκαν στα πλαίσια σχετικής διάλεξης και κλήθηκαν να εφαρμόσουν σε δεύτερη εργασία. Στόχος της δεύτερης έρευνας που ακολούθησε ήταν να διαπιστωθεί, μέσω ερωτηματολογίου που είχε τη μορφή κουίζ, εάν είναι ενήμεροι για τους κανόνες που διέπουν την αναπαραγωγή κειμένου από το διαδίκτυο, για τις σωστές τεχνικές για την αποφυγή της λογοκλοπής και για τη σωστή καταγραφή των βιβλιογραφικών αναφορών κατά τη σύνταξη των εργασιών τους. Επιπλέον, οι καθηγητές του συγκεκριμένου πανεπιστημίου κλήθηκαν να καταθέσουν την προσωπική τους άποψη, μέσω ηλεκτρονικού ερωτηματολογίου, σχετικά με το τι συνιστά ορθή χρήση βιβλιογραφικών αναφορών και τις αντιδράσεις τους στην κακή χρήση των πηγών κατά τη σύνταξη εργασιών από φοιτητές/τριες. Τέλος, προτείνονται τρόποι αποφυγής της λογοκλοπής και μείωσης των κρουσμάτων στην πανεπιστημιακή κοινότητα. Στην κατεύθυνση αυτή έχουν τη δυνατότητα να συμβάλουν τόσο τα ίδια τα πανεπιστημιακά ιδρύματα, μέσω μιας ξεκάθαρης και σαφώς καθορισμένης πολιτικής γύρω από το συγκεκριμένο ζήτημα όσο και οι ίδιοι οι καθηγητές με διάφορους πρακτικούς τρόπους.
Financial analysts’ forecasts of company performance
Authors: Παυλοπούλου-Λελάκη Όλγα-Χαρά
Published: September 2021

Η παρούσα διατριβή συμβάλλει στη βιβλιογραφία που μελετά τη διαμόρφωση προβλέψεων των χρηματοοικονομικών αναλυτών, καθώς και τη βιβλιογραφία αποτίμησης μετοχών. Η διατριβή παρέχει νέα στοιχεία για την αποτελεσματικότητα με την οποία οι χρηματοοικονομικοί αναλυτές ενσωματώνουν τις μακροοικονομικές προσδοκίες στις προβλέψεις κερδοφορίας των επιχειρήσεων, καθώς και για την σπουδαιότητα των μακροοικονομικών προσδοκιών και των προβλέψεων των χρηματοοικονομικών αναλυτών για τις αγορές κεφαλαίου, λαμβάνοντας υπόψη την κατάσταση της οικονομίας.
Μοριακή και βιοχημική ανάλυση του γονιδίου β-γλυκοσιδάση της ολευρωπαΐνης στην ανάπτυξη και άμυνα της ελιάς
Authors: Κουδουνάς Κωνσταντίνος
Published: September 2021

Η ολευρωπαΐνη, το επικρατέστερο σεκοϊριδοειδές στην ελιά (Olea europaea), εμπλέκεται σε ένα δυαδικό σύστημα άμυνας που αποτελείται από μια β-γλυκοσιδάση η οποία απογλυκοζυλιώνει την ολευρωπαΐνη παράγοντας ένα τοξικό άγλυκο μόριο με δομή παρόμοια με την γλουταραλδεΰδη. Παρότι ο μηχανισμός άμυνας έχει μελετηθεί αρκετά, δεν έχει χαρακτηριστεί ακόμα κάποια β-γλυκοσιδάση εξειδικευμένη για την ολευρωπαΐνη. Στην παρούσα μελέτη περιγράφεται ο μοριακός χαρακτηρισμός του cDNA του OeGLU που κωδικοποιεί για μια αμυντική β-γλυκοσιδάση εξειδικευμένη για τα τερπενοειδή. Ετερόλογη έκφραση του OeGLU σε E. coli δεν οδήγησε σε ενεργό ένζυμο αλλά μέσω in planta παροδικής έκφρασης αποδείχθηκε ότι το OeGLU μπορεί να απογλυκοζυλιώσει και να ενεργοποιήσει την ολευρωπαΐνη σε έναν μεταβολίτη με ισχυρή δυνατότητα μαζικής συμπλοκοποίησης και διασύνδεσης πρωτεϊνών. Η in silico πρόβλεψη της τριτοταγούς δομής του ενζύμου και ανάλυση μοριακής προσκόλλησης της ολευρωπαΐνης σε αυτήν έδειξε ότι το OeGLU έχει την χαρακτηριστική (β/α)8 TIM barrel δομή και το ενεργό κέντρο αποτελείται από συντηρημένα αμινοξικά κατάλοιπα που σχετίζονται με την κατάλυση της αντίδρασης ενώ τα αμινοξέα που είναι υπεύθυνα για την αναγνώριση του άγλυκου τμήματος είναι μη συντηρημένα. Οι κινητικές παράμετροι του απομονωμένου ενζύμου που υπολογίστηκαν είναι σε συμφωνία με τιμές που έχουν αναφερθεί για απομονωμένες β-γλυκοσιδάσες από τη ελιά που εξειδικευμένα απογλυκοζυλιώνουν την ολευρωπαΐνη. Το ένζυμο OeGLU βρέθηκε να τοποθετείται υποκυτταρικά στον πυρήνα των κυττάρων λόγω σινιάλου πυρηνικής τοποθέτησης (NLS) που βρίσκεται στο C-άκρο και διαγραφή του οποίου οδηγεί σε κυτταροπλασματική τοποθέτηση. Η τεταρτοταγής δομή του ενζύμου βρέθηκε να είναι μεγαλομοριακή και το OeGLU ομοπολυμερίζεται. Η εξάλειψη του NLS οδήγησε επίσης σε δομική μετάλλαξη αφού το ένζυμο ανιχνεύτηκε αποκλειστικά σαν μονομερές με μη μετρήσιμη ενζυμική δραστικότητα. Το C-άκρο του OeGLU πιθανότατα εμπλέκεται στην αλληλεπίδραση των μονομερών για την δημιουργία του ομοπολυμερούς, μια βασική προϋπόθεση για την ενεργότητα του ενζύμου. Επίσης αναφέρεται για πρώτη φορά ότι η ενζυμική απογλυκοζυλίωση του OeGLU παράγει φθορισμό, όπως φάνηκε από τα ζυμογράμματα, και με αυτή την μέθοδο είναι εφικτή η εξειδικευμένη ανίχνευση ισοενζύμων του OeGLU.
Η αξιοποίηση των Τ.Π.Ε στη διδακτική της γλώσσας σε μαθητές που αντιμετωπίζουν δυσκολία διατήρησης της προσοχής στο γνωστικό έργο
Authors: Ρήγα Ασημίνα
Published: September 2021

Στόχος της παρούσας διδακτορικής διατριβής, η οποία αποτελείται από οχτώ κεφάλαια κατανεμημένα σε δύο μέρη είναι η διερεύνηση της επίδρασης των Τ.Π.Ε (Τεχνολογίες της Πληροφορίας και των Επικοινωνιών) και συγκεκριμένα του Λογισμικού Εννοιολογικής Χαρτογράφησης (Cmap tools), του Διαδραστικού πίνακα και του βίντεο, στη βελτίωση του γραπτού περιγραφικού λόγου μαθητών Δευτεροβάθμιας Εκπαίδευσης που παρουσιάζουν δυσκολία εστίασης της προσοχής τους στο γνωστικό έργο. Για τον προσδιορισμό του μελετώμενου δείγματος χρησιμοποιήθηκε συστοιχία διαγνωστικών εργαλείων που θεωρούνται αξιόπιστα και είναι διεθνώς αναγνωρισμένα και συγκεκριμένα ερωτηματολόγιο με βάση την Ελληνική Κλίμακα Αξιολόγησης ΔΕΠ, το Stroop Test και το Trail Making Test. Έπειτα ακολούθησε ο χωρισμός του δείγματος σε δύο ανεξάρτητες ομάδες που διδάχθηκαν σε δύο διδακτικές ώρες το ίδιο μαθησιακό υλικό. Στη μία ομάδα, αποτελούμενη από 34 μαθητές, η διδασκαλία έγινε με τη συμβολή των Τ.Π.Ε (ομάδα Α), ενώ στην άλλη, αποτελούμενη από 32 μαθητές, έγινε χωρίς τη συμβολή των Τ.Π.Ε (ομάδα Β). Με την ολοκλήρωση της διδασκαλίας, όλοι οι μαθητές κλήθηκαν να απαντήσουν σε κατάλληλα επιλεγμένο φύλλο αξιολόγησης το οποίο αφορούσε στην παραγωγή γραπτού περιγραφικού λόγου. Η χρήση του Λογισμικού Εννοιολογικής Χαρτογράφησης είναι επιστημονικά αποδεκτό ότι συμβάλλει στην καλύτερη αφομοίωση της γνώσης και στη διατήρησή της στην μακρόχρονη μνήμη. Η στατιστική ανάλυση των αποτελεσμάτων επιβεβαίωσε το γεγονός αυτό και παράλληλα κατέδειξε ότι η χρήση των Τ.Π.Ε καθιστά σημαντικά πιο εύληπτο το μαθησιακό αγαθό, καθώς τόσο η συνολική επίδοση των μαθητών των οποίων η διδασκαλία έγινε με τη συμβολή του συγκεκριμένου λογισμικού, όσο και η επιμέρους επίδοσή τους που περιελάμβανε τους άξονες: Οργάνωση, Γλώσσα, Περιεχόμενο ήταν σημαντικά καλύτερη. Επιπλέον, προκειμένου να διερευνηθεί η επίδραση του φύλου στη συνολική επίδοση των μαθητών των δύο ομάδων, πραγματοποιήθηκε στατιστική ανάλυση, η οποία έδειξε ότι τα αγόρια τη ομάδας Α είχαν στατιστικώς σημαντικά υψηλότερη επίδοση από τα αγόρια της ομάδας Β, ενώ η επίδοση των κοριτσιών και στις δύο ομάδες δεν παρουσίασε σημαντική διαφορά. Το δεύτερο εύρημα ερμηνεύεται σε σχέση με τις διαφορές των δύο φύλων σε τρία βασικά χαρακτηριστικά: στάσεις, ικανότητα και χρήση.
Μοριακός χαρακτηρισμός ιών του γένους Polerovirus
Authors: Λώτος Λεωνίδας
Published: September 2021

Οι ιοί του γένους Polerovirus αποτελούν, αδιαμφισβήτητα, σοβαρά παθογόνα οικονομικώς σημαντικών καλλιεργειών, καθώς η μόλυνση από ιούς του γένους προκαλεί σημαντικές απώλειες στην παραγωγή. Ορισμένοι, όπως οι BWYV, CtRLV και PLRV, αποτελούν από τους πρώτους φυτικούς ιούς που χαρακτηρίσθηκαν παγκοσμίως, ενώ τα τελευταία χρόνια ο αριθμός των ειδών του γένους Polerovirus εμφανίζει μια ραγδαία αύξηση. Νέα είδη του γένους έχουν πλέον συσχετιστεί με ασθένειες τόσο σε «κλασικούς» ξενιστές, όπως η πιπεριά και τα κολοκυνθοειδή, όσο και σε φυτά τα οποία δεν είχαν αναφερθεί προηγουμένως ως ξενιστές ιών του γένους, όπως η κασάβα και η φράουλα. Στην Ελλάδα η παρουσία και η επιδημιολογία των polero-ιών έχει ελάχιστα μελετηθεί. Σκοπός της παρούσας εργασίας ήταν ο προσδιορισμός των ιών του γένους Polerovirus και των συμπλεγμάτων που σχηματίζουν αυτοί με ιούς του γένους Umbravirus και τα aRNA στην Ελλάδα, ο μοριακός χαρακτηρισμός τους και η μελέτη των φυλογενετικών τους σχέσεων. Η επισκόπηση που πραγματοποιήθηκε έδειξε την σημαντική παρουσία των polero-ιών σε φυτικά είδη που ανήκουν σε διαφορετικές οικογένειες. Αντιθέτως, η παρουσία των συμπλεγμάτων ήταν μικρή και αφορούσε κυρίως τα φυτά της οικογένειας Apiaceae. Η παραλλακτικότητα που εμφάνισαν ορισμένες απομονώσεις στο τμήμα που ενισχύει η μέθοδος γενικής ανίχνευσης polero-ιών υπέδειξε την παρουσία νέων ειδών, η οποία επιβεβαιώθηκε με τον περαιτέρω μοριακό χαρακτηρισμό τους. Από τις φυλογενετικές ομάδες που δημιουργήθηκαν επιλέχθηκαν δυο για περαιτέρω μελέτη. Η πρώτη περιλαμβάνει τον ιό που εμπλέκεται με την ασθένεια του ίκτερου της πιπεριάς (PYD), ενώ η δεύτερη με αυτούς που σχετίζονται με το κοκκίνισμα/ποικιλόχρωση των σκιαδανθών (CMD). Απομονώσεις των ιών αυτών αλληλουχήθηκαν πλήρως με NGS και τα αποτελέσματα έδειξαν την ύπαρξη τριών νέων ειδών του γένους Polerovirus που σχετίζονται με τις ασθένειες CMD και PYD στην Ελλάδα. Στη συνέχεια, για να μελετηθούν οι αλληλεπιδράσεις των ιών της CMD, κατασκευάστηκαν τρεις μολυσματικοί κλώνοι, οι οποίοι είναι ικανοί να μολύνουν διάφορα φυτικά είδη, χωρίς όμως να βρεθεί ένας ξενιστής που να είναι κατάλληλος για την μελέτη της ασθένειας και των αλληλεπιδράσεων των ιών. Συνολικά η μελέτη αυτή έδειξε την υψηλή παραλλακτικότητα που υπάρχει στους polero-ιούς καθώς ταυτοποιήθηκαν 10 νέα ιικά είδη. Επιπλέον, αποδείχθηκε ότι διαφορετικοί polero-ιοί σχετίζονται με την ίδια ασθένεια (συμπτωματολογική εικόνα) σε έναν ξενιστή. Το γεγονός αυτό έχει άμεση επίπτωση στη μελέτη της επιδημιολογίας τους, καθώς οι ομάδες αυτές μπορεί να αποτελούνται είτε από συγγενικούς ιούς, είτε από φυλογενετικά απομακρυσμένα είδη. Ως εκ τούτου τα βιολογικά χαρακτηριστικά των ιών αυτών διαφέρουν, γεγονός που επηρεάζει την εξέλιξη της ασθένειας που προκαλούν, ανάλογα με την σύσταση της ιικής ομάδας, στην οποία είναι πολύ πιθανό να συμμετέχουν αρκετά ακόμα άγνωστα είδη polero-ιών.
Σύνθεση και χαρακτηρισμός της δομής νέων ενώσεων συναρμογής δισθενών μετάλλων με ligands δότες ατόμων αζώτου και οξυγόνου
Authors: Ζιάννα Αριάδνη
Published: September 2021

Σκοπός της παρούσας διατριβής ήταν η σύνθεση, ο χαρακτηρισμός και η μελέτη της βιολογικής δραστικότητας νέων ενώσεων συναρμογής δισθενών μεταβατικών μετάλλων με ligands υποκατεστημένες σαλικυλαλδεΰδες (X–saloH), 2–υδροξυ–φαινόνες (ketoΗ) και α–διιμίνες (bipy, phen, neoc, dpamH). Σε αυτό το πλαίσιο, παρασκευάστηκαν και χαρακτηρίστηκαν σαρανταμία νέες σύμπλοκες ενώσεις των δισθενών μετάλλων Cu, Ni, Cd και Pd. Συγκεκριμένα, παρασκευάστηκαν επτά ενώσεις του χαλκού με γενικούς τύπους [Cu(X–salo)2(S)x] και [Cu(keto)2(S)x], όπου S = CH3OH ή H2O και x = 0–2, δεκαπέντε ενώσεις του νικελίου με γενικούς τύπους [Νi(5–X–salo)2(CH3OH)2] για τις ουδέτερες ενώσεις, [Νi(dpamH)2(X–salo)]Υ, (όπου Υ= Cl ή (NO3)) για τις κατιονικές και [Ni4(L)4(μ3–CH3O)4(CH3OH)4]για τις τετραπυρηνικές τύπου κουβανίου, όπου HL = 5–CH3–saloH, ή ppoH, ή bpoH. Επίσης παρασκευάστηκαν δεκαπέντε ενώσεις του καδμίου, τρεις εκ των οποίων απουσία α–διιμινών ([Cd(5–NO2–salo)2(CH3OH)2], [Cd(5–Br–salo)2(CH3OH)]2 και [Cd(5–Cl–salo)2(CH3OH)]2) και δώδεκα παρουσία α–διιμινών με διαφορετική πυρηνικότητα (μονομερή, διμερή και τριμερή). Τέλος, παρασκευάστηκαν και τέσσερις ενώσεις του παλλαδίου με γενικό τύπο [Pd(X–salo)2]. Ο χαρακτηρισμός των ενώσεων έγινε με φασματοσκοπία υπερύθρου (ΙR), υπεριώδους ορατού (UV–vis) και πυρηνικού μαγνητικού συντονισμού (1H–NMR), στοιχειακές αναλύσεις, μετρήσεις μαγνητικής επιδεκτικότητας σε θερμοκρασία δωματίου, μετρήσεις μοριακής αγωγιμότητας, κυκλική βολταμμετρία, θερμοαναλυτικές μελέτες και κρυσταλλογραφία ακτίνων–Χ. Είναι σημαντικό να τονιστεί ότι τα ligands (Χ–saloH) παρουσιάζουν διάφορους τρόπους συναρμογής, μερικοί εκ των οποίων εμφανίστηκαν για πρώτη φορά σε ενώσεις του καδμίου αυτής της διατριβής. Επιπλέον, η αλληλεπίδραση των ligands και των ενώσεών τους με το CTDNA μελετήθηκε φασματοσκοπικά με τη χρήση φασματοσκοπίας UV–visκαι φασματοσκοπία εκπομπής φθορισμού (μελέτη της ανταγωνιστικής δράσης με το EB), με μετρήσεις ιξώδους, και με κυκλική βολταμμετρία (για τα σύμπλοκα του χαλκού και του νικελίου). Επίσης με φασματοσκοπία φθορισμού ερευνήθηκε η ικανότητα των ligands και των ενώσεών τους να αλληλεπιδρούν με τις αλβουμίνες BSA και HSA. Από τις μελέτες που πραγματοποιήθηκαν συμπεραίνεται ότι ο πιθανότερος τρόπος αλληλεπίδρασης των συμπλόκων με το CTDNA στο σύνολό τους είναι η παρεμβολή. Στα κατιονικά σύμπλοκα του νικελίου, πέραν της παρεμβολής εμφανίζεται και ηλεκτροστατική αλληλεπίδραση με το DNA. Όλες οι ενώσεις που μελετήθηκαν έχουν την ικανότητα να αλληλεπιδρούν με αλβουμίνες ορού αίματος BSA και HSA, με τέτοιο τρόπο ώστε να μπορούν να μεταφερθούν και να απελευθερωθούν από την αλβουμίνη όταν φτάσουν στα κύτταρα στόχους.
Numerical modelling, testing and strength prediction of composite material airframe structures
Authors: Γιαννόπουλος Ιωάννης
Published: September 2021

Το αντικείμενο της διατριβής αφορά στην α) επισκόπηση και κριτική αξιολόγηση της εφαρμογής της μεθόδου των πεπερασμένων στοιχείων (ΠΣ) στην πρόβλεψη της αντοχής των αεροκατασκεών από σύνθετα υλικά, β) στην διερεύνηση της ωριμότητας των αριθμητικών εφαρμογών με ΠΣ στην πιστοποίηση της Αξιοπλοϊας των αεροκατασκευών και γ) στην πρόβλεψη μελλοντικών τάσεων στην περαιτέρω εφαρμογή της μεθόδου των ΠΣ στον τομέα των αεροκατασκευών. Η επισκόπηση λαμβάνει χώρα μέσω επιλεγμένων και αντιπροσωπευτικών αριθμητικών και πειραματικών μελετών των οποίων η κλίμακα μοντελοποίησης κυμαίνεται από μεγάλα συναρμολογήματα έως την μικροκλίμακα των ινωδών σύνθετων πολυμερών υλικών.